
	[bookmark: nev]DÁN PETRA
danpetra98@gmail.com
Vallástudomány
MA, 4. félév
Károli Gáspár Református Egyetem
Bölcsészettudományi Kar
	
[bookmark: _GoBack]






Témavezető:
	Dr. Sarnyai Csaba Máté
egyetemi docens, KRE BTK




Nők a mormon vallásban: a mormon feminizmus

Dolgozatom a mormon nők helyzetével foglalkozik. Három fő témakörre fókuszáltam: a mormon nők szerepére a családban, helyükre az egyházban és a mormon feminizmusra.
Előzetesen azt feltételeztem, hogy a mormon egyházmodell annyira patriarchális, hogy a nők szerepe a gyermekek világrahozatalában és gondozásában merül ki, vagyis az egyház tevékenységében és vezetésében egyáltalán nem vehetnek részt.
A mormon vallás és a feminizmus eredendően ellentmondásnak tűnik, ezért azt is megvizsgáltam, hogy beleilleszthető-e a mormonizmusba a feminizmus? Ha igen, akkor milyen nézőpontok vagy tanítások mentén?
Ezen kutatás elvégzéséhez használtam a mormon egyház saját iratait, hivatalos honlapját. De feldolgoztam mormonokról szóló szakirodalmakat és mormon nők saját írásait és cikkeit is.
Kutatásom során kiderült, hogy a mormon nők, ha akarnak, aktívan részt vehetnek az egyház tevékenységeiben. Mehetnek misszionálni, lehetőséget kapnak az egyházban tanításra és prédikálásra és a hitoktatás nagyjából felét a nők végzik. Ezen kívül a nők három mormon szervezetet is önállóan vezetnek az egyházban. Azonban az egyház vezetése és a papi tisztség betöltése kizárólag a férfiak kezében van. Tehát egyértelműen van egyenlőtlenség a két nem szerepei között, hisz a fontos döntéseket szinte csak a férfitagok hozhatják meg.
Amikor a mormon feminizmussal foglalkoztam, azt tapasztaltam, hogy megjelennek olyan mormon tanítások, amelyek alapján a mormonizmus összeegyeztethetőnek tűnt a feminizmussal. De a tanítások közül a Mennyei Anya tana kidolgozatlan, hiányzik a liturgiából és a szentiratokból, a férfi papság pedig ritkán foglalkozik vele. Éva szerepét nem látják egységesen a mormonizmuson belül, vannak, akik negatívan viszonyulnak hozzá. A gyógyító áldást pedig hivatalosan nem végezhetik a mai mormon nők, mert a papsághoz csatolták a lelki ajándékot. Úgy tűnik, az egyház korai időszakában nagyobb szerepet kaptak a nők. Mióta a kortárs mormon feminizmus megjelent, azóta kezdenek a nőtagok újra több lehetőséghez jutni. Ezek alapján úgy látom, hogy ha az egyház élén olyan irányítás volt, ami teret engedett a feminista törekvéseknek, akkor több lehetőséget kaptak a tanok újra értelmezésére. De ha a vezetés konzervatívabb, akkor lehetőségeik beszűkülhetnek és a nemek közötti egyenlőtlenség növekedhet.
Fontosnak tartom a kutatásomat, mert rendkívül kevés magyar nyelvű irodalom jelent meg a témában. A mormon feminizmussal kapcsolatban pedig egyáltalán nem található magyar nyelvű irodalom.



